Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου σχετικά με οριακές τιμές για το διοξείδιο του θείου, τα οξείδια του αζώτου, τα σωματίδια και το μόλυβδο στον ατμοσφαιρικό αέρα» () (98/C 214/01)

Στις 12 Δεκεμβρίου 1997, και σύμφωνα με το άρθρο 130 Σ της Συνθήκης περί ιδρύσεως της ΕΚ, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 31 Μαρτίου 1998, με βάση την εισηγητική έκθεση του κ. Boisserιe.

Κατά την 354η σύνοδο ολομέλειας της 29ης και 30ής Απριλίου 1998 (συνεδρίαση της 29ης Απριλίου), η Οικονομική και Κοινωνική Επιτροπή υιοθέτησε με 104 ψήφους υπέρ, 2 ψήφους κατά και 3 αποχές την ακόλουθη γνωμοδότηση.

1. Προκαταρκτικές παρατηρήσεις

1.1. Το πέμπτο πρόγραμμα δράσης για το περιβάλλον, το οποίο εγκρίθηκε από το Συμβούλιο την 1η Φεβρουαρίου 1993, προβλέπει τη θέσπιση κοινοτικών νομοθετικών πράξεων για την καταπολέμηση της ρύπανσης του ατμοσφαιρικού αέρα, οι οποίες, μεταξύ άλλων, αφορούν τον καθορισμό οριακών τιμών για την ποιότητα του ατμοσφαιρικού αέρα και την παρακολούθησή τους. Σύμφωνα με το εν λόγω πρόγραμμα, το Συμβούλιο θέσπισε, στις 27 Σεπτεμβρίου 1996, την οδηγία 96/62/ΕΚ για την αξιολόγηση και τον έλεγχο της ποιότητας του ατμοσφαιρικού αέρα () (οδηγία-πλαίσιο). Εν ισχύ του άρθρου 4 της εν λόγω οδηγίας, η Επιτροπή οφείλει να υποβάλει στο Συμβούλιο προτάσεις για τον καθορισμό «οριακών τιμών και ορίων συναγερμού για ορισμένους ρύπους».

1.2. Η Επιτροπή εκτελεί το εν λόγω καθήκον, υποβάλλοντας πρόταση για σχέδιο οδηγίας σχετικά με τις οριακές τιμές για:

- το διοξείδιο του θείου (SO2) 7

- τα οξείδια του αζώτου (NOx) 7

- τα σωματίδια 7

- μόλυβδο.

1.3. Στο εγγύς μέλλον προβλέπεται να υποβληθούν προτάσεις και για τους λοιπούς ρύπους που περιλαμβάνονται στην οδηγία-πλαίσιο 96/62/ΕΚ.

2. Κύρια σημεία της πρότασης της Επιτροπής

2.1. Το σχέδιο οδηγίας τροποποιεί τις ισχύουσες κοινοτικές προδιαγραφές για τις οριακές τιμές και τα όρια συναγερμού των SO2, NOx, σωματιδίων και μολύβδου στον ατμοσφαιρικό αέρα.

2.2. Τα προτεινόμενα μέτρα βασίζονται στις επιστημονικές γνώσεις και τεχνικές σχετικά με:

- τις συνέπειες των προαναφερόμενων ρύπων για την ανθρώπινη υγεία 7

- τις συνέπειες των SO2 και NOx για τη χλωρίδα.

Οι οριακές τιμές που προτείνει η Επιτροπή βασίζονται στις διεθνείς κατευθυντήριες γραμμές που υιοθέτησε η Παγκόσμια Οργάνωση Υγείας (ΠΟΥ) το 1996 7 αυτές οι κατευθυντήριες γραμμές βασίζονται σε μία εκτίμηση των συνεπειών των ρύπων επί της ανθρώπινης υγείας. Για τα σωματίδια, η ΠΟΥ δεν υιοθέτησε κατευθυντήριες γραμμές, αλλά δημοσίευσε την έκθεση «Δόσεις-Συνέπειες-Σχέσεις» 7 η εν λόγω έκθεση λαμβάνεται υπόψη στην πρόταση της Επιτροπής.

Εν γένει, η Επιτροπή επιθυμεί να διασφαλίσει ένα «υψηλό επίπεδο προστασίας της υγείας».

2.3. Οι προτεινόμενες οριακές τιμές θα πρέπει να τηρούνται εντός χρονικού διαστήματος που κυμαίνεται από το 2005 μέχρι το 2010.

Κρίνεται σκόπιμο να παραπέμψουμε στο συνοπτικό πίνακα του σημείου 2.6 της παρούσας γνωμοδότησης 7 αυτός καταγράφει τις διάφορες οριακές τιμές σε αντιπαράθεση με την ισχύουσα νομοθεσία.

2.4. Οι προτάσεις της Επιτροπής για τις οριακές τιμές των διαφόρων ρύπων προετοιμάσθηκαν βάσει διαβουλεύσεων και γνωμοδοτήσεων τεσσάρων ομάδων εργασίας, απαρτιζόμενων, μεταξύ άλλων, από εκπροσώπους των κρατών μελών, της βιομηχανίας και των περιβαλλοντικών οργανώσεων.

Μία ανεξάρτητη συμβουλευτική ομάδα πραγματοποίησε μία μελέτη κόστους/οφέλους, προκειμένου να καθορισθεί ποια συμπληρωματικά μέτρα ήταν κατάλληλα για τη διασφάλιση της τήρησης των προβλεπόμενων οριακών τιμών και να εκτιμηθεί το κόστος των λύσεων που παρουσιάζουν την καλύτερη σχέση κόστους-οφέλους. Στο ανωτέρω αντιπαρατίθεται το όφελος που θα προέλθει από την τήρηση των οριακών τιμών.

2.5. Τέλος, η πρόταση περιλαμβάνει, επίσης, προδιαγραφές σχετικά με τη μέθοδο μέτρησης και την εγκαθίδρυση του δικτύου παρακολούθησης.

2.6. >ΘΕΣΗ ΠΗΝΑΚΑ>

3. Γενικές παρατηρήσεις

3.1. Η ΟΚΕ υποστηρίζει καταρχήν το προτεινόμενο σχέδιο οδηγίας, διατηρώντας τις παρακάτω επιφυλάξεις.

3.1.1. Η πρόταση της Επιτροπής εγγράφεται στο πλαίσιο της γενικής πολιτικής για την προστασία του περιβάλλοντος (και ειδικότερα της πολιτικής για την προστασία του ατμοσφαιρικού αέρα), σύμφωνα με την οποία οι οριακές τιμές για την ποιότητα του περιβάλλοντος (ποιότητα του ατμοσφαιρικού αέρα) και τα όρια των εκπομπών αλληλοσυμπληρώνονται. Αυτή η διττή στρατηγική θεωρήθηκε από την ΟΚΕ θετική (π.χ. γνωμοδότηση για την οδηγία IPPC) ().

3.1.2. Η πρόταση της Επιτροπής θα πρέπει να εξετασθεί σε συνάρτηση με άλλα μέτρα για την βελτίωση της ποιότητας του περιβάλλοντος, όπως, π.χ., την «κοινή στρατηγική για την καταπολέμηση της όξινης βροχής» ().

3.2. Θετική θεωρείται και η διαδικασία για την επεξεργασία των τεχνικών επιστημονικών βάσεων για την πρόταση της Επιτροπής. Η συμμετοχή ομάδων εργασίας απαρτιζόμενων από εμπειρογνώμονες όλων των ενδιαφερόμενων αρχών απέφερε αποτελέσματα. Παρόμοια διαδικασία θα μπορούσε να χρησιμοποιηθεί και για την προετοιμασία κοινοτικών διατάξεων, ενώ ο κύκλος των εμπειρογνωμόνων και των μη κυβερνητικών οργανισμών θα μπορούσε να προσαρμόζεται στο αντικείμενο της διάταξης.

3.3. Η ανάλυση κόστους/οφέλους, η οποία περιλαμβάνεται στο υπόμνημα της Επιτροπής, δεν είναι ικανοποιητική. Ειδικότερα, η παρουσίαση και η αξιολόγηση του οφέλους (= αποφυγή ή περιορισμός της ρύπανσης, η οποία προκύπτει από την τήρηση των οριακών τιμών) είναι ατελής:

- Λαμβάνεται υπόψη μόνο ένα μέρος της ρύπανσης του ατμοσφαιρικού αέρα που προκαλεί βλάβες στην υγεία. Επίσης, είναι προβληματική η οικονομική απόδοση της αξιολόγησης των βλαβών της υγείας.

- Οι υλικές ζημίες (π.χ. η διάβρωση) δεν αποδίδονται σε όλες τις περιπτώσεις ποσοτικά, αν και εν προκειμένω υπάρχουν σχετικά επαρκή δεδομένα.

- Όσον αφορά τα οικοσυστήματα, λαμβάνονται υπόψη μόνο οι ζημίες στη χλωρίδα, αν και πρόκειται για οριακές τιμές μέρους των «οικοσυστημάτων». Για την κατανόηση των διαταραχών του οικοσυστήματος, εν γένει δεν υπάρχουν δεδομένα και κλίμακες αξιολόγησης.

- Τέλος, δεν λαμβάνεται υπόψη η υποβάθμιση της ποιότητας ζωής (ακόμη και από τις οχλήσεις). Εν προκειμένω δεν υπάρχουν επαρκή ποσοτικά δεδομένα.

Σύμφωνα με τη μελέτη της Επιτροπής, κατά την εφαρμογή της προαναφερόμενης οδηγίας αναμένεται ότι το όφελος θα υπερκαλύπτει το κόστος των μέτρων. Αυτό αληθεύει ακόμη και αν ληφθεί υπόψη ότι το κόστος που συνεπάγεται η εφαρμογή των προτεινόμενων μέτρων δεν μπορεί να εκτιμηθεί πλήρως. Αυτό ισχύει ακόμη περισσότερο για τον προσδιορισμό και την εκτίμηση του οφέλους που προσφέρουν τα μέτρα αυτά.

Στο πλαίσιο αυτό, η ΟΚΕ υπενθυμίζει ότι έχει εκφράσει την άποψη ότι δεν υφίσταται ακόμη μηχανισμός για την εκπόνηση μίας ορθολογικής και ολοκληρωμένης ανάλυσης κόστους/οφέλους και σε προηγούμενες ευκαιρίες (γνωμοδοτήσεις για το 4ο και 5ο πρόγραμμα δράσης για την προστασία του περιβάλλοντος) (). Η ΟΚΕ έχει ζητήσει επανειλημμένα την επεξεργασία καταλληλότερων μεθόδων (τελευταία κατά την εξέταση του 5ου προγράμματος δράσης) ().

3.4. Κατά τη γνώμη της ΟΚΕ, δεν είναι δυνατόν να υπάρχει απόλυτη βεβαιότητα για την αντικειμενική επιχειρηματολογία των αποφάσεων σχετικά με την περιβαλλοντική πολιτική. Σε περίπτωση αμφιβολιών, είναι δυνατή η προσφυγή στις περιβαλλοντικές αρχές της Συνθήκης ΕΚ(ΣΕΚ), και ειδικότερα στο άρθρο 130 ρ, 2ο εδάφιο, το οποίο ορίζει υψηλό επίπεδο προστασίας και την αρχή της πρόληψης [γνωμοδότηση της ΟΚΕ για τη συνέχεια που δόθηκε στο 5ο πρόγραμμα δράσης ()].

3.5. Οι προαναφερθείσες διατάξεις της Συνθήκης αφορούν τις νομοθετικές ρυθμίσεις σε κοινοτικό επίπεδο. Η αρμοδιότητα των κρατών μελών, βάσει του άρθρου 130 τ της Συνθήκης, όσον αφορά τη λήψη μέτρων προστασίας δεν είναι δυνατόν να αντικαταστήσει τις νομοθετικές ρυθμίσεις για την πρόληψη και την προστασία σε κοινοτικό επίπεδο, δεδομένου ότι η ρύπανση του ατμοσφαιρικού αέρα δεν γνωρίζει σύνορα. Ως εκ τούτου, στην οδηγία καθορίζονται οριακές τιμές για υψηλό επίπεδο προστασίας, σε κοινοτικό επίπεδο, με βάση το άρθρο 130 ρ, παράγραφος 2, της Συνθήκης.

3.6. Η ΟΚΕ επιδοκιμάζει το γεγονός ότι το άρθρο 1 του σχεδίου οδηγίας έχει ως στόχο τόσο τη βελτίωση όσον και τη διατήρηση της ποιότητας του ατμοσφαιρικού αέρα, στις περιοχές όπου αυτή είναι ικανοποιητική. Αυτό σημαίνει ότι πρέπει να αποφευχθεί η επιδείνωση των συνθηκών, ακόμη και στις περιοχές όπου αυτές είναι κάτω από τις οριακές τιμές.

3.7. Η ΟΚΕ επιδοκιμάζει το γεγονός ότι, στον ορισμό των στόχων της προστασίας για τις οριακές τιμές, λαμβάνεται υπόψη κατά προτεραιότητα η ανθρώπινη υγεία και εκφράζει την ικανοποίησή της επειδή ορισμένες οριακές τιμές αφορούν, επίσης, την προστασία της χλωρίδας. Στις περιπτώσεις που η Επιτροπή αναφέρεται σε ορισμένα σημεία στην «προστασία του οικοσυστήματος», εννοεί προφανώς τη χλωρίδα.

Οι υλικές ζημίες, οι οφειλόμενες στη ρύπανση του ατμοσφαιρικού αέρα, δεν λαμβάνονται υπόψη στις οριακές τιμές, αν και σε ορισμένα κράτη μέλη έχουν ήδη καταγραφεί επαρκώς και είναι δυνατόν να παρουσιάζουν μεγάλη οικονομική σημασία.

3.8. Ο καθορισμός των οριακών τιμών σύμφωνα με τις προπαρασκευαστικές εργασίες της ΠΟΥ αντιστοιχεί στο 5ο πρόγραμμα δράσης και σ'αυτό αναφέρεται η γνωμοδότηση της ΟΚΕ (). Όσον αφορά τις τιμές-ΠΟΥ, πρόκειται για διεθνείς συμφωνίες. Οι τιμές της ΠΟΥ αποτελούν συστάσεις, των οποίων τα όρια δεν θα πρέπει να υπερβαίνονται, προκειμένου να αποφεύγονται βλαβερές συνέπειες για την ανθρώπινη υγεία.

3.8.1. Η ΟΚΕ επιδοκιμάζει την πρόταση της Επιτροπής για τη μεταφορά των συστάσεων της ΠΟΥ στην κοινοτική νομοθεσία σε συμφωνία με την «οδηγία-πλαίσιο» για τους παρακάτω λόγους:

- η μεταφορά των συστάσεων στην κοινοτική νομοθεσία ανταποκρίνεται στη γενική προσέγγιση της Ευρωπαϊκής Ένωσης όσον αφορά τις περιβαλλοντικές πολιτικές, την οποία η ΟΚΕ έχει επιδοκιμάσει επανειλημμένα (βλ. 3.1.1 της γνωμοδότησης αυτής) 7

- μόνο μέσω της υιοθέτησης των συστάσεων ΠΟΥ ως νομοθετικής ρύθμισης μπορούν τα κράτη μέλη να ενεργήσουν κατά ανάλογο τρόπο σε παρόμοιες καταστάσεις 7 κατ' αυτόν τον τρόπο εναρμονίζεται το επίπεδο προστασίας της υγείας και του περιβάλλοντος σύμφωνα με τις διατάξεις της Συνθήκης 7

- μόνο νομικές διατάξεις είναι δυνατόν να αποτελούν τη βάση διοικητικών αποφάσεων, σύμφωνα με το άρθρο 10 της οδηγίας για την «ολοκληρωμένη αποφυγή και περιορισμό της ρύπανσης του περιβάλλοντος» ().

3.8.2. Οι ρυθμίσεις για τις οριακές τιμές όσον αφορά τους ρύπους στον ατμοσφαιρικό αέρα, θα πρέπει να χρησιμοποιηθούν από τα κράτη μέλη ως βάση για σχέδια βελτίωσης της κατάστασης, σύμφωνα με το άρθρο 8 της οδηγίας-πλαίσιο. Σύμφωνα με το άρθρο αυτό τα κράτη μέλη οφείλουν να καταρτίζουν κατάλογο των περιοχών και αστικών κέντρων στα οποία οι τιμές ενός ή περισσότερων ρύπων έχουν υπερβεί τις οριακές τιμές ή τα όρια ανοχής 7 οφείλουν επίσης να καταρτίζουν σχέδια βελτίωσης με τα οποία διασφαλίζεται ότι οι τιμές θα επανέλθουν στο επίπεδο των οριακών τιμών εντός καθορισμένης προθεσμίας. Η ΟΚΕ πιστεύει, ότι η υλοποίηση αυτών των σχεδίων βελτίωσης μπορεί να επιτευχθεί μέσω μίας συμφωνίας για το περιβάλλον ().

3.9. Είναι ορθή η διαφοροποίηση των οριακών τιμών για την προστασία της χλωρίδας μεταξύ των πυκνοκατοικημένων περιοχών, αφενός, και των λοιπών περιοχών, αφετέρου. Η πρόταση της Επιτροπής δεν είναι σαφής όσον αφορά τον καθορισμό των ορίων. Σύμφωνα με την αρχή της επικουρικότητας, η σχετική διευκρίνιση εμπίπτει στην αρμοδιότητα των κρατών μελών 7 υπάρχουν αμφιβολίες κατά πόσο αυτό επαρκεί. Η ΟΚΕ προτείνει την επεξεργασία συστάσεων για τα κράτη μέλη.

3.10. Η χρονική κλιμάκωση της ισχύος των νέων οριακών τιμών θα πρέπει να θεωρείται συμβιβασμός. Για ορισμένους τομείς πρέπει να εξετασθεί η καταλληλότητα των προβλεπόμενων προθεσμιών.

4. Παρατηρήσεις για τις επιμέρους διατάξεις του σχεδίου

4.1. Οι διάφορες οριακές τιμές

4.1.1. Οι οριακές τιμές για το SO2

Η ΟΚΕ ζητεί να εξετασθεί κατά ποσό ενδείκνυται ο καθορισμός αυστηρότερων οριακών τιμών:

- οι οριακές τιμές για την προστασία του πληθυσμού δεν επαρκούν για την αποφυγή των κινδύνων για την υγεία κυρίως στις πυκνοκατοικημένες περιοχές 7

- οι οριακές τιμές για την προστασία από τις υλικές ζημίες (δηλ. διάβρωση, φθορά του εξωτερικού επιχρίσματος των κτιρίων, κ.λπ.), όπως προτείνει η ΟΚΕ, που αφορούν το SO2 και τα σωματίδια είναι έως ένα βαθμό αυστηρότερες από τις οριακές τιμές που προβλέπονται για την ανθρώπινη υγεία. Επομένως, θα ήταν ιδιαίτερα σκόπιμη η πραγματοποίηση μίας ανάλυσης κόστους-οφέλους.

4.1.2. Οι οριακές τιμές για τα NO2

Η ΟΚΕ ζητεί να εξετασθεί, εφόσον ληφθούν συγχρόνως υπόψη οι πτυχές της δημόσιας υγείας και οι οικονομικές πτυχές, κατά πόσο είναι δυνατόν οι οριακές τιμές για την προστασία της ανθρώπινης υγείας να αρχίσουν να ισχύουν ήδη από το 2005, όπως προβλέπεται για άλλους ρύπους, και όχι μόνο από το 2010, όπως προβλέπει το σχέδιο.

4.1.3. Οι οριακές τιμές για τα σωματίδια

- Η ΟΚΕ θεωρεί σωστό το γεγονός ότι, επί του παρόντος, οι οριακές τιμές αφορούν σωματίδια διαμέτρου μέχρι 10 μm και ότι για τα σωματίδια μικρότερης διαμέτρου (2,5 μm) υφίστανται μόνο «κατώφλια ανάληψης δράσης» διότι δεν διατίθενται ακόμη σε ευρωπαϊκό επίπεδο τιμές για μικρότερα σωματίδια. Τα μεγέθη αναφοράς θα αναθεωρηθούν μόλις τελειοποιηθούν οι μέθοδοι μέτρησης και εφόσον διατίθενται τα αποτελέσματα μέτρησης τα οποία θα περιλαμβάνουν τόσο αστικές όσο και βιομηχανικές και αγροτικές περιοχές. Τα αργότερο δύο χρόνια μετά την έναρξη ισχύος της οδηγίας, η Επιτροπή θα πρέπει να καταρτίσει σχετική έκθεση. Το γεγονός αυτό έχει ιδιαίτερη σημασία δεδομένου ότι μελέτες της ΠΟΥ αλλά και των ΗΠΑ αποδεικνύουν ότι τα μικρά σωματίδια περιέχουν μεγάλους κινδύνους για την υγεία.

- Κρίνεται σκόπιμο να εξετασθούν επίσης οι ημερομηνίες έναρξης ισχύος των οριακών τιμών και κατανομής της συχνότητας. Σε ορισμένα κράτη μέλη, οι τιμές οι οποίες προβλέπεται να ισχύουν από το 2010, θα αρχίσουν να ισχύουν ήδη από το 2005.

- Όσον αφορά τα σωματίδια, η απουσία οριακών τιμών για υλικές ζημίες (ενδεχομένως διαφοροποιημένων μεταξύ πυκνοκατοικημένων περιοχών και υπαίθρου) είναι ιδιαίτερα σημαντική, επειδή υφίστανται συνδυασμένες συνέπειες μεταξύ του SO2 και των σωματιδίων και οι οριακές τιμές για την ανθρώπινη υγεία δεν καλύπτουν πλήρως τις υλικές ζημίες.

- Για τα ιστορικά τμήματα των πόλεων ή τα ιστορικά κτίρια, τα οποία παρουσιάζουν ενδιαφέρον για την ευρωπαϊκή, εθνική ή περιφερειακή πολιτιστική κληρονομιά, θα πρέπει να αποφασισθούν τιμές αναφοράς με βάση τις αποκτηθείσες εμπειρίες ή τα επιστημονικά αποτελέσματα ή να διατυπωθούν συστάσεις για τη λήψη κατάλληλων μέτρων προστασίας, την τήρηση των οποίων θα αναλάβουν τα κράτη μέλη.

4.1.4. Οι οριακές τιμές για το μόλυβδο

Οι προτάσεις της Επιτροπής θα πρέπει να θεωρούνται μόνο ως πρώτο βήμα προς την κατεύθυνση της προστασίας της ανθρώπινης υγείας 7 ορθώς, το άρθρο 10 προβλέπει ότι για τη σύνταξη της έκθεσης για την εφαρμογή (2003) θα πρέπει να εξετάζονται οι συνέπειες της απόθεσης μολύβδου στο έδαφος. Η εν λόγω απόθεση μπορεί να έχει αρνητικές συνέπειες για την ανθρώπινη υγεία μέσω της διατροφικής αλυσίδας.

4.2. Άλλες διατάξεις του σχεδίου οδηγίας

4.2.1. Οι τεχνικές λεπτομέρειες για τα μέτρα και τις δειγματοληψίες, σύμφωνα με το άρθρο 7.6 του σχεδίου οδηγίας και το άρθρο 12, της οδηγίας-πλαίσιο, θα πρέπει να προσαρμόζονται από την Επιτροπή στις εμπειρίες και τις εξελίξεις, βάσει της αποκαλούμενης διαδικασίας της επιτροπολογίας. Σύμφωνα με το άρθρο 12, εδάφιο 1, πρόταση 2, της οδηγίας-πλαίσιο, οι τροπολογίες, βάσει των οποίων τροποποιούνται άμεσα ή έμμεσα οι οριακές τιμές ή τα όρια συναγερμού, θα πρέπει να ακολουθούν κανονική νομοθετική διαδικασία. Αυτό ισχύει για τις τροπολογίες επί των παραρτημάτων VI και VII του σχεδίου οδηγίας, επειδή υφίσταται άμεση σχέση με τις οριακές τιμές.

4.2.2. Το άρθρο 8 του σχεδίου οδηγίας απαιτεί από τα κράτη μέλη να ενημερώνουν το κοινό 7 η ΟΚΕ επιδοκιμάζει πλήρως το γεγονός ότι στην εν λόγω ενημέρωση συμμετέχουν και οι ενώσεις για την προστασία του περιβάλλοντος και των καταναλωτών, καθώς και άλλες σχετικές οργανώσεις. Αυτή η ενημέρωση πρέπει να είναι κατανοητή από όλους. Φυσικά, εξακολουθεί να ισχύει και το δικαίωμα ενημέρωσης για όλους, βάσει της οδηγίας 90/313/ΕΟΚ για την ελεύθερη πρόσβαση στις πληροφορίες για το περιβάλλον ().

5. Συμπεράσματα

5.1. Η πρόταση της Επιτροπής αφορά μόνο τις οριακές τιμές για ορισμένους ρύπους 7 η ΟΚΕ προτείνει την ταχεία ολοκλήρωση των εργασιών για την προετοιμασία των οριακών τιμών για τις λοιπές ουσίες που περιλαμβάνονται στο πρόγραμμα της οδηγίας-πλαίσιο και την υποβολή των σχετικών προτάσεων οδηγιών. Σε περίπτωση επέκτασης του πεδίου εφαρμογής της οδηγίας για τις οριακές τιμές όσον αφορά τους ρύπους, πρέπει να επεκταθεί και το πεδίο εφαρμογής των ρυθμίσεων για τα όρια συναγερμού, επειδή μέχρι στιγμής τα όρια συναγερμού αφορούν μόνο το SO2.

5.2. Η προσαρμογή στις οριακές τιμές για την ποιότητα του ατμοσφαιρικού αέρα της Ευρωπαϊκής Ένωσης αποτελεί πρόκληση για τα κράτη που πρόκειται να ενταχθούν στην ΕΕ. Κατά τις διαπραγματεύσεις για την ένταξη θα πρέπει να τεθεί πρώιμα το θέμα της σταδιακής, ενδεχομένως, υιοθέτησης εκ μέρους τους των οριακών τιμών για την ποιότητα του ατμοσφαιρικού αέρα.

5.3. Η έκθεση για τις εμπειρίες που θα αποκτηθούν, την οποία θα επεξεργασθεί η Επιτροπή (άρθρο 10 του σχεδίου οδηγίας) σε συνεργασία με το Ευρωπαϊκό Γραφείο Περιβάλλοντος (άρθρο 11, εδάφιο 3 της οδηγίας-πλαίσιο), θα πρέπει να τεθεί και στη διάθεση της ΟΚΕ.

Θα ήταν σκόπιμο να εξετασθεί το ενδεχόμενο να συνοδεύεται η εν λόγω έκθεση με προτάσεις για την αναθεώρηση ή την επέκταση της ισχύος της οδηγίας. Παρόμοια διαδικασία εφαρμόζεται και για άλλες νομοθετικές ρυθμίσεις για το περιβάλλον.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 9 της 14.1.1998, σ. 6.

() ΕΕ L 296 της 21.11.1996.

() ΕΕ C 195 της 18.7.1994.

() Ανακοίνωση της Επιτροπής της 12ης Μαρτίου 1997 - COM(97) 88 τελ. Βλ. επίσης, τη γνωμοδότηση της ΟΚΕ της 1ης Οκτωβρίου 1997 - ΕΕ C 355 της 21.11.1997.

() ΕΕ C 180 της 8.7.1987 και ΕΕ C 287 της 4.11.1992.

() ΕΕ C 212 της 22.12.1996.

() Βλ. σημείο 5.3 της γνωμοδότησης της ΟΚΕ για το 5ο πρόγραμμα δράσης - ΕΕ C 287 της 4.11.1992.

() Οδηγία 96/61/ΕΚ της 24.9.1996 - ΕΕ L 257, σ. 26.

() Ανακοίνωση της Επιτροπής της 27.11.1996 (COM 96/561).

() ΕΕ L 158 της 23.6.1990.